C 44/15

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 44/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Coteaux de Saumur“

PDO-FR-A0179-AM01

Dátum oznámenia: 13. 11. 2019

OPIS A DÔVODY SCHVÁLENEJ ZMENY

1. Zemepisné označenie

V kapitole 1 časti II a časti XII bode 2 písmene b) sa výraz „doplnkové“ pred pojmom „zemepisné označenie“ vypúšťa.

Vo viacerých špecifikáciách výrobkov s názvom Val de Loire je možné uvádzať odkaz na rozsiahly región „Val de Loire“ vďaka tzv. rovnomennému zemepisnému označeniu, ktorého použitie podlieha osobitným ustanoveniam stanoveným v špecifikácii výrobku. V niektorých prípadoch existujú doplnkové zemepisné označenia, ktoré odkazujú na menšie zemepisné jednotky a na prísnejšie výrobné podmienky. Aby sa v tomto prípade predišlo nedorozumeniam, slovo „doplnkové“ sa vypustilo.

Bod 9 jednotného dokumentu týkajúci sa ďalších podmienok sa mení zodpovedajúcim spôsobom.

2. Zemepisná oblasť

Zemepisná oblasť sa mení takto: „Všetky kroky výroby sa musia uskutočňovať v zemepisnej oblasti, ktorá na základe oficiálneho zemepisného kódexu z roku 2018 zahŕňa územie týchto obcí:

— v departemente Deux-Sèvres: Saint-Martin-de-Mâcon, Tourtenay,

— v departemente Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (bývalé územia delegovaných obcí Meigné a Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay,

— v departemente Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Kartografická dokumentácia znázorňujúca zemepisnú oblasť je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité) “

Redakčná úprava: v novom zozname administratívnych jednotiek sa zohľadňujú zlúčenia alebo iné zmeny administratívneho členenia na zóny, ku ktorým došlo od schválenia špecifikácie výrobku. S cieľom zvýšiť právnu istotu sa tento zoznam zosúladil s aktuálnou verziou oficiálneho zemepisného kódexu, ktorý každý rok uverejňuje INSEE. Hranice zemepisnej oblasti sa nemenia.

V záujme lepšieho informovania verejnosti je na webovom sídle INAO je sprístupnená kartografická dokumentácia zemepisnej oblasti.

Bod 6 jednotného dokumentu týkajúci sa zemepisnej oblasti sa mení zodpovedajúcim spôsobom.

3. Vymedzené pozemky

V kapitole 1 časti IV bode 2 špecifikácie výrobku s CHOP „Coteaux de Saumur“ sa v prvom odseku za slovami „5. septembra 2007“ dopĺňajú slová „a 19. januára 2017“.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzených pozemkov v rámci zemepisnej oblasti výroby. Vymedzenie pozemkov spočíva v tom, že sa v rámci zemepisnej oblasti výroby určia pozemky vhodné na výrobu výrobku s daným chráneným označením pôvodu.

Uvedená zmena sa netýka jednotného dokumentu.

4. Oblasť v bezprostrednej blízkosti

V kapitole 1 časti IV bode 3 sa zoznam obcí nahrádza takto: „Artannes-sur-Thouet, Brossay, Doué-en-Anjou (bývalé územia delegovaných obcí Doué-la-Fontaine, Forges a Montfort), Montreuil-Bellay, Rou-Marson, Saint-Just-sur-Dive.“

Táto zmena umožňuje zohľadniť rôzne zlúčenia obcí, ku ktorým došlo od poslednej verzie špecifikácie výrobku. Hranice oblasti v bezprostrednej blízkosti sa nemenia.

Bod 9 jednotného dokumentu týkajúci sa ďalších podmienok sa mení zodpovedajúcim spôsobom.

5. Agroenvironmentálne ustanovenia

V kapitole 1 časti IV sa bod 2 mení takto: „Medzi riadkami sa musí udržiavať vegetačná pokrývka, či už prirodzená, alebo zasiata; v prípade, že takáto vegetačná pokrývka chýba, je vinohradník povinný obrábať pôdu tak, aby zabezpečil udržiavanie prirodzenej vegetácie, alebo musí odôvodniť používanie výrobkov biologickej kontroly, ktoré schválili orgány verejnej moci v oblasti vinohradníctva. V prípade, že sa na pozemku používajú biologické herbicídy, je zakázané používať iné herbicídy.“

Táto zmena je motivovaná aktuálnym príklonom hospodárskych subjektov k agroekonomickým postupom v celej vinohradníckej oblasti Anjou. Odzrkadľuje skutočnosť, že environmentálne otázky sa čoraz viac premietajú do používaných technických postupov. Táto zmena vedie prostredníctvom podpory prítomnosti rastlinného porastu, mechanického odstraňovania buriny alebo používania výrobkov biologickej kontroly k zníženiu používania chemických herbicídov. Zníženie používania herbicídov umožňuje zlepšiť ochranu vinohradníckej pôdy a zachovať jej prirodzené funkcie (úrodnosť, biodiverzitu, biologické čistenie vody), čo prispieva ku kvalite a autentickosti vína a posilňuje terroir danej oblasti.

Uvedená zmena sa netýka jednotného dokumentu.

6. Začiatok zberu

V kapitole 1 časti VII bode 1 sa vypúšťa veta „Dátum začiatku zberu sa určuje podľa ustanovení článku D. 645-6 zákonníka poľnohospodárstva a morského rybolovu. “

Stanovovať dátum začatia zberu už nie je potrebné, pretože vinohradníci v súčasnosti disponujú širokou škálou prostriedkov, ktoré im umožňujú čo najpresnejšie vyhodnotiť zrelosť hrozna. Každý vinohradník má k dispozícii isté množstvo individuálne alebo spoločne využívaných zariadení a príslušenstva, ktorými sa dá v závislosti od cieľov výroby stanoviť optimálny dátum začiatku zberu na každom pozemku.

Uvedená zmena sa netýka jednotného dokumentu.

7. Spracovateľská kapacita

V kapitole 1 časti IX bode 1 písmene c) sa veta: „Každý vinohradník má k dispozícii spracovateľskú kapacitu na výrobu vína, ktorá sa rovná najmenej 1,4-násobku priemerného výnosu podniku za posledných päť rokov.“ nahrádza touto vetou: „Každý vinohradník má k dispozícii spracovateľskú kapacitu na výrobu vína, ktorá sa rovná najmenej 1,4-násobku priemerného objemu vína vyrobeného za posledných päť rokov. “

V špecifikácii výrobku sa neuvádzala objemová kapacita (vyjadrená v hl alebo v m3), ale výnos, t. j. objem úrody vydelený pestovateľskou plochou (vyjadrený napríklad v hl/ha). Navrhovaná zmena umožňuje napraviť túto nekonzistentnosť, pokiaľ ide o veličiny, bez toho, aby sa zmenil základ (minimum je stále stanovené na 1,4-násobok priemerného objemu výroby vína na podnik v priebehu posledných rokov).

Uvedená zmena sa netýka jednotného dokumentu.

8. Uvedenie vín do obehu

V kapitole 1 časti IX bode 5 sa vypúšťa písmeno b) o dátume uvedenia vín do obehu medzi oprávnenými skladovateľmi.

Uvedená zmena sa netýka jednotného dokumentu.

9. Súvislosť so zemepisnou oblasťou

Súvislosť sa upravuje s cieľom aktualizovať počet dotknutých obcí (19 namiesto 20 v departemente Maine-et-Loire).

Bod 8 jednotného dokumentu týkajúci sa súvislosti sa mení zodpovedajúcim spôsobom.

10. Prechodné opatrenia

V kapitole 1 časti XI sa dopĺňa: „Ustanovenia týkajúce sa povinnosti udržiavania prirodzeného alebo zasiateho rastlinného porastu medzi riadkami alebo v prípade neprítomnosti rastlinného porastu povinnosti vinohradníka obrábať pôdu alebo používať výrobky biologickej kontroly na zabezpečenie udržania prirodzenej vegetácie sa nevzťahujú na vinohradnícke pozemky, kde bol vinič v deň schválenia tejto špecifikácie už vysadený a v ktorých je vzdialenosť medzi riadkami najviac 1,70 m.“

Toto prechodné opatrenie znemožňuje penalizovať existujúce vinice, v prípade ktorých súčasný spôsob vedenia viniča nie je prispôsobený agroenvironmentálnym ustanoveniam. Vo vinohradoch s vysokou hustotou výsadby, ktoré sa vyznačujú vzdialenosťou medzi riadkami najviac 1,70 metra, môže udržiavanie trvalej zelene alebo obrábanie pôdy predstavovať technické problémy (mechanizácia, materiál, nástroje). V prípade nízko vedeného viniča zatrávňovanie zvyšuje riziko jarných mrazov. Čím vyššia je hustota výsadby, tým dôležitejšiu úlohu zohráva prítomnosť rastlinného porastu pri zásobovaní viniča vodou. V prípade viníc založených až po schválení špecifikácie výrobku naopak platí, že budú musieť na základe dostatočných informácií spĺňať agroenvironmentálne ustanovenia bez ohľadu na hustotu viniča či vzdialenosť medzi riadkami.

Uvedená zmena sa netýka jednotného dokumentu.

11. Pravidlá označovania

Dopĺňa sa bod 1:

„1. Všeobecné ustanovenia Vína, na ktoré sa podľa tejto špecifikácie vzťahuje chránené označenie pôvodu ‚Coteaux de Saumur‘ a ktoré sa pod týmto označením uvádzajú na trh, sa môžu nahlasovať po zbere, ponúkať verejnosti, expedovať alebo predávať len vtedy, keď je vo vyhlásení o úrode, v reklamných oznamoch, letáčikoch, na etiketách, faktúrach a nádobách rôzneho druhu uvedené chránené označenie pôvodu.“

Ide o opomenutie týkajúce sa pravidla, ktoré sa nachádza vo všetkých špecifikáciách výrobkov.

Uvedená zmena sa netýka jednotného dokumentu.

12. Evidencia

V kapitole 2 časti II bode 3 sa slovo „potenciálny“ nahrádza slovom „prirodzený“.

V súlade so znením všetkých špecifikácií výrobkov oblasti Anjou-Saumur sa výrazy „potenciálny obsah alkoholu“ alebo „obsah alkoholu v stupňoch“ nahrádzajú výrazom „celkový prirodzený obsah alkoholu“. Vďaka týmto zmenám sú tieto špecifikácie zrozumiteľnejšie. Cieľom harmonizácie ustanovení týkajúcich sa evidencie je uľahčiť vypracovanie inšpekčného plánu a kontrolu týchto evidencií.

Uvedená zmena sa netýka jednotného dokumentu.

13. Hlavné body kontroly

Kapitola 3 sa zrevidovala, aby sa zabezpečila konzistentnosť znenia hlavných bodov kontroly v špecifikáciách výrobkov z oblasti Anjou-Saumur.

Uvedená zmena sa netýka jednotného dokumentu.

JEDNOTNÝ DOKUMENT

1. názov výrobku

Coteaux de Saumur

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Ide o tiché biele vína vyrobené z hrozna zozberaného v štádiu prezretosti, ktoré sa vyznačujú týmito hlavnými analytickými vlastnosťami:

— Vína majú minimálny prirodzený obsah alkoholu 15 obj. %.

— Po fermentácii je obsah skvasiteľných cukrov (glukózy + fruktózy) v týchto vínach najmenej 34 gramov na liter.

— Celková kyslosť a celkový obsah oxidu siričitého sa stanovujú v predpisoch Spoločenstva.

Minimálny skutočný obsah alkoholu (v obj. %) je 10 s výnimkou vín, ktorých prirodzený obsah alkoholu je nižší ako 18 obj. % alebo dosahuje hodnotu 11.

Vína sa vyznačujú jemnosťou, v ktorej sa často miešajú subtílne jemné vône bielych kvetov alebo čerstvého či kandizovaného ovocia. Pripomínajú miernosť krajov okolo Loiry. V ich chuti sa prejavuje skutočná alchýmia, ktorá pod závojom istej krehkosti spája pocity sviežosti a sladkosti, eleganciu a komplexnosť. Táto vyvážená štruktúra zaručuje výbornú schopnosť zrenia, ktoré za sebou často zanecháva náznaky vosku a medu.

VŠEOBECNÉ ANALYTICKÉ VLASTNOSTI Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 25 Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Osobitný enologický postup

Všetky postupy obohacovania sú zakázané.

Používanie čipsov je zakázané.

Vína musia dozrievať aspoň do 15. februára roku, ktorý nasleduje po zbere.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni Spoločenstva a v zákonníku poľnohospodárstva a morského rybolovu.

Hustota

Pestovateľský postup

Minimálna hustota výsadby viniča je 4 000 krov na hektár. Vzdialenosť medzi riadkami viniča nesmie byť väčšia ako 2,5 metra a vzdialenosť medzi koreňmi viniča v jednom riadku nesmie byť menšia ako 1 meter.

Vinohradnícke pozemky, na ktorých je hustota výsadby viniča menšia ako 4 000 krov na hektár, ale najmenej 3 300 krov na hektár, sú oprávnené používať chránené označenie pôvodu za predpokladu, že sú dodržané ustanovenia špecifikácie výrobku týkajúce sa pravidiel týkajúcich sa vyväzovania a výšky listovej plochy. Na týchto pozemkoch nesmie byť vzdialenosť medzi riadkami viniča väčšia ako 3 metre a vzdialenosť medzi krami viniča v jednom riadku nesmie byť menšia ako 1 meter.

Rez a vedenie viniča

Pestovateľský postup

Rez viniča sa vykonáva najneskôr 30. apríla. Používa sa zmiešaný rez s ponechaním maximálne dvanásť očiek na jeden ker. Vo fenologickej fáze, ktorá zodpovedá 11 alebo 12 listom, je počet plodonosných výhonkov na ker viniča najviac 10.

Výška listovej plochy sa musí sa rovnať aspoň 0,6-násobku vzdialenosti medzi riadkami; meria sa od spodnej hranice listovej plochy (najmenej 0,4 metra nad zemou), po hornú hranicu rezu (najmenej 0,2 metra nad horným nosným drôtom).

Vinohradnícke pozemky, na ktorých je hustota výsadby viniča menšia ako 4 000 krov na hektár, ale najmenej 3 300 krov na hektár, musia okrem toho spĺňať tieto pravidlá vedenia viniča: výška stĺpikov na vedenie viniča meraná nad zemou musí byť aspoň 1,9 metra, konštrukcia na vedenie viniča musí pozostávať zo 4 úrovní drôtov, horný drôt musí byť vo výške aspoň 1,85 metra nad zemou.

Zavlažovanie

Pestovateľský postup

Používanie závlahy je zakázané

Pestovateľský postup

Vína sa vyrábajú z hrozna zozberaného v štádiu prezretosti. Hrozno sa zberá manuálne postupným triedením.

b) Maximálne výnosy

40 hektolitrov na hektár

6. Vymedzená zemepisná oblasť

Všetky kroky výroby sa musia uskutočňovať v zemepisnej oblasti, ktorá na základe oficiálneho zemepisného kódexu z roku 2018 zahŕňa územie týchto obcí:

— v departemente Deux-Sèvres: Saint-Martin-de-Mâcon, Tourtenay,

— v departemente Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (bývalé územia delegovaných obcí Meigné a Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains, Vaudelnay,

— v departemente Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Kartografická dokumentácia znázorňujúca zemepisnú oblasť je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité)

7. Hlavné muštové odrody

Chenin B

8. Opis súvislostí

1. Informácie o zemepisnej oblasti

a) Opis prírodných faktorov, ktoré sú rozhodujúce pre súvislosť

Zemepisná oblasť zodpovedá vápencovým pahorkom chráneného označenia pôvodu „Saumur“. V roku 2018 zahŕňala územie 19 obcí departementu Maine-et-Loire, 2 obce departementu Deux-Sèvres a 9 obcí departementu Vienne. Zo severu je ohraničené Loirou a z juhu na sever ním prechádza údolie rieky Thouet a jej prítoku Dive. Táto riečna sieť vymodelovala krajinu, ktorú z každej strany tvorí rad pahorkov s nadmorskou výškou od 40 do 110 metrov.

Krajinu formuje pestovanie viniča, ktorý rastie na slnečných svahoch, zatiaľ čo na vrcholoch pahorkov sa zachovali rôzne druhy drevín, medzi ktorými dominujú dub a gaštan. V centre vinohradníckych pozemkov stojí vetrací komín pre obrovské jamy, z ktorých sa ťažili kamene na stavbu domov a ktoré boli využívané na pestovanie húb. Krajina sa vyznačuje harmóniou medzi vinohradmi a architektonickým dedičstvom, symbiózy vinárskych dedín a ohradených pozemkov s meštianskymi budovami s priečeliami zdobenými sochami a úchvatne bielou farbou, ktoré sú pre „Anjou Blanc“, typické. Všetky tieto faktory prispeli k vytvoreniu regionálneho prírodného parku a začleneniu tohto regiónu do svetového dedičstva UNESCO.

Pôdy na pozemkoch špecificky určených na zber hrozna sa vyvinuli na rôznych formáciách z obdobia turónu: rendziny a viac-menej hrubozrnné vápnité hnedé pôdy, ktoré sú na vrchole svahov miestami pokryté pieskom a ílom z neskorších geologických období, akými sú napríklad senón alebo eocén. Tieto pôdy majú dobré tepelné vlastnosti, nízky obsah pôdnej vlhkosti a nevykazujú žiadne známky zamokrenia.

V oblasti Saumur je oceánske podnebie. Z pohorí v regióne Mauges, západne od vinohradníckej oblasti, pôsobia na tieto oceánske charakteristiky teplé suché horské vetry (föny). V tejto oblasti, ktorá je chránená pred vlhkými vetrami, dosahuje priemerné ročné množstvo zrážok 600 milimetrov, zatiaľ čo na kopcoch v Mauges presahuje 800 milimetrov. Tento rozdiel v zrážkach je ešte výraznejší počas vegetačného cyklu viniča, najmä od júna do obdobia zberu. K výskytu ranných hmiel v období zberu významne prispieva aj Loira a jej prítoky. Planina „Seuil de Poitou“ na juhu zemepisnej oblasti prináša do podnebia južné elementy, ktoré sa prejavujú prítomnosťou vegetácie, ktorá nie je na brehoch Loiry bežná (duby cezmínové, olivovníky, mandľovníky…). Priemerné ročné teploty sú pomerne vysoké (okolo 12 °C).

b) Opis ľudských faktorov, ktoré sú rozhodujúce pre súvislosť

Vinohradníctvo v oblasti Saumur existovalo už v 9. storočí (o čom svedčia záznamy z tohto obdobia) a jeho najväčší rozvoj nastal v 16. storočí s príchodom holandských obchodníkov, ktorí vzhľadom na vhodnosť týchto vín na prepravu po mori dokázali oceniť vlastnosti muštovej odrody Chenin B za hranicami regiónu. Od toho obdobia sa rôzne vlastnosti vín vysvetľovali rôznym spôsobom vedenia viniča: na vinič, z ktorého sa vyrábali vína „na more“, sa na rozdiel od viniča používaného na vína „pre Paríž“, používal krátky rez. Zdá sa, že táto odroda má pôvod v tejto vinohradníckej oblasti. Želané vlastnosti tejto odolnej odrody sa líšia v závislosti od pôdy, v ktorej sa pestuje.

Vinári takisto veľmi rýchlo pochopili, že je dôležité zberať túto odrodu viniča špecifickými technikami v štádiu pokročilej zrelosti. Gróf Odart vo svojom diele Traité des cépages („Rozprava o odrodách viniča“) z roku 1845 uvádza: „Okrem toho treba doplniť podmienku, že zber sa má uskutočňovať až po prezretí, napríklad v štádiu zrelosti, ktoré hrozno dosiahne na sviatok Všetkých svätých, keď šupka hrozna, zmäknutá dažďom, odumiera. “ Prezretosť hrozna je preto neodmysliteľnou súčasťou podmienok zberu. V roku 1816 Jullien vo svojom diele Topographie de tous les vignobles connus („Topografia všetkých známych vinohradníckych oblastí“) píše, že: „V prípade vína excelentnej kvality sa zber uskutočňuje niekoľkokrát; prvé dva zbery, ktoré pozostávajú iba zo zberu najviac dozretého hrozna, slúžia na výrobu vína dodávaného do zahraničia; víno, ktoré sa vyrába z tretieho zberu, slúži na spotrebu v krajine...“

Názov „Coteaux de Saumur“ siaha až do stredoveku a pôvodne označoval zemepisnú oblasť zoskupujúcu obce hraničiace s Loirou, od Saumur (po zlúčení s obcou Dampierre) po Montsoreau. Obce na pravom brehu rieky Thouet boli pridané neskôr. V roku 1865 napísal P-A Millet de la Turtaudière vo svojom diele s názvom Indicateur de Maine-et-Loire (Sprievodca krajom Maine-et-Loire): „Biele vína Coteaux de Saumur sa zberajú najmä v obciach Dampierre, Souzay, Parnay, Turquant a Montsoreau. Vína rovnakej farby z obcí Chacé, Varrains, Brézé a Saint Cyr však majú rovnaké vynikajúce vlastnosti, a preto by sa mali všetky tieto vína spojiť do jednej kategórie.“ Na základe tohto vymedzenia sa rozšírila zemepisná oblasť zapísaná vo vyhláške o uznaní chráneného označenia pôvodu „Coteaux de Saumur“.

2. nformácie o kvalite a vlastnostiach výrobku

Vína „Coteaux de Saumur“ sa vyznačujú jemnosťou, v ktorej sa často miešajú subtílne vône bielych kvetov alebo čerstvého či kandizovaného ovocia. Pripomínajú miernosť krajiny v údolí Loiry. Ich chuť, ktorá sa vyznačuje rovnováhou medzi sviežosťou a sladkosťou, istej krehkosti spája pocity sviežosti a sladkosti, eleganciu a komplexnosť. Táto vyvážená štruktúra zaručuje výbornú schopnosť zrenia, ktoré za sebou často zanecháva náznaky vosku a medu.

3. Príčinný vzťah

Kombinácia relatívne teplého a suchého podnebia a vápnitých, kriedových pôd, ktoré sa vyznačujú dobrým odvodňovaním a pravidelným, no nie nadmerným prísunom vody, umožnila miestnej muštovej odrode Chenin B udomácniť sa na pahorkoch najviac vystavených slnečnému svetlu. Tento reliéf je dôležitým faktorom pri výrobe vín s chráneným označením pôvodu „Coteaux de Saumur“ a zabezpečuje dobré prevzdušňovanie hrozna a podporuje jeho koncentráciu na kmeni a vznik ušľachtilej plesne. K výskytu ranných hmiel, ktoré sú nevyhnutné pre rast plesne Botrytis cinerea, v období zberu významne prispievajú aj Loira a jej prítoky.

Vinári si rýchlo uvedomili, aké dôležité je vedieť odrodu Chenin B. správne pestovať. J. Guyot v roku 1876 vo svojom diele Viticulture de la France (Vinárstvo vo Francúzsku) napísal o tejto odrode v Saumur: „Nemožno poprieť, že kvalitu vína ovplyvňuje rez; treba však povedať aj to, že jemnosť viniča nezávisí len od rezu, ale aj od pôdy a lokality…“

Pokiaľ ide o využitie, vymedzené pozemky zahŕňajú len pozemky nachádzajúce sa na svahoch pahorkov. Tieto podmienky si vyžadujú optimálnu starostlivosť o rastlinu, ovládanie jej odolnosti a produkčného potenciálu, a to s dôrazom na zaužívaný postup nízkeho výnosu spojený s vhodným rezom. Keďže je to tradičný postup, hrozno sa zberá manuálne, postupným triedením, v štádiu prezretosti, ktoré sa prejavuje prítomnosťou ušľachtilej plesne alebo prirodzenou koncentráciou hrozna na kmeni.

Dôkazom dobrého mena vín Saumur sú mnohé písomné zmienky. Bourdigné v roku 1529 hovorí o vinohradníckej oblasti ako o „majstrovskom diele Noema“. Obľúbenosť týchto výrobkov spomína najmä medzi Bretóncami a Normanďanmi. Jean Hiret ich v roku 1618 neváha zaradiť toto víno medzi „najlepšie biele vína Francúzska“. Ak však básnikom boli vína Saumur pochuti, tak Kapetovci (hlavne Ľudovít IX. Svätý) a dynastia Plantagenetovcov boli ich ozajstnými milovníkmi. Vláda Henricha II. a Eleonóry Akvitánskej umožnila, aby sa tieto vína dostali na tie najhonosnejšie stoly. Jullien v roku 1816 v diele Topographie de tous les vignobles connus radí vína Saumur do prvej kategórie a píše: „Zo slnečných kopcov územia Saumur pochádzajú veľmi silné, biele, telnaté vína, ktoré sa dobre hodia na prepravu po mori; sú jemné a dobre chutia.“ Ďalej píše, že: „Do Maine a Normandie sa víno prepravuje sčasti po rieke Mayenne; do Paríža a Orléans zas hore Loirou a do zahraničia po prúde Loiry až po Nantes, odkiaľ pokračuje po mori na miesto “

Vinohradnícka oblasť Saumur, ktorej rozvoj úzko súvisí s riečnym obchodom, je zameraná na výrobu osobitých a kvalitných vín. O vybranej kvalite svedčia mnohé písomné dôkazy, medzi ktorými sú aj záznamy z diela Traité des cépages grófa Odarta z roku 1845 alebo z Ampélographie Française Victora Rendu z roku 1857, v ktorých sa už vtedy spomínal neskorý zber odrody Chenin B postupným triedením, čím sa dobrým bielym vínam z pobrežia Loiry vytvárala ich dobrá povesť. Vína „Coteaux de Saumur“ si svoju dobrú povesť naďalej udržiavajú aj v roku 2010. Obchodovanie s týmito vzácnymi a drahými výrobkami má predovšetkým podobu priameho predaja informovaným a náruživým spotrebiteľom.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec

právne predpisy EÚ

Druh ďalšej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a zrenie vín, tvorí na základe oficiálneho zemepisného kódexu z roku 2018 územie týchto obcí departementu Maine-et-Loire: Artannes-sur-Thouet, Brossay, Doué-en-Anjou (bývalé územia delegovaných obcí Doué-la-Fontaine, Forges a Montfort), Montreuil-Bellay, Rou-Marson, Saint-Just-sur-Dive.

Označovanie

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

— Všetky nepovinné údaje sa na etiketách uvádzajú písmom, ktorého veľkosť na výšku aj na šírku nesmie presahovať dvojnásobok veľkosti znakov tvoriacich názov chráneného označenia pôvodu.

— Názov chráneného označenia pôvodu sa môže podľa pravidiel používania zemepisného označenia „Val de Loire“ stanovených v špecifikácii výrobku doplniť týmto zemepisným označením. Zemepisné označenie „Val de Loire“ musí byť uvedené písmom, ktorého výška ani hrúbka nepresahuje dve tretiny veľkosti písma názvu chráneného označenia pôvodu.

— Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Názov tohto katastrálneho územia je vytlačený písmom, ktorého výška ani hrúbka nepresahuje polovicu veľkosti písma názvu chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-c4b2e678-3a96-45e9-8ed0-5fe4f53729b3

(1) Ú. v. ES L 9, 11.1.2019, s. 2.